Askim Gummivarefabrik
Store norske leksikon,Økonomi og næringsliv,Næringsliv,Bedrifter og personer,Bedrifter i norsk næringslivshistorie
Askim Gummivarefabrikker var et tidligere norsk industriselskap som drev produksjon av kalosjer og gummistøvler. Fra 1931 produserte selskapet bildekk under merkenavnet Viking, samt sykkeldekk og diverse tekniske industriprodukter. Selskapet var en av Norges største industribedrifter og blant Europas ledende gummivarefabrikker.
Historikk Selskapets historie startet i 1906, da A/S Viking Gummivarefabrikk ble etablert av Peter Mathias Bretanus Røwde. I 1913 brant fabrikken ned, før Peter i 1920 grunnla Askim Gummivarefabrikk som en fortsettelse på virksomheten som lå til grunn før brannen. Fra 1931 produserte selskapet dekk og slanger til bil og sykkel. Selskapet overtok gummivarefabrikker i Mjøndalen i 1932, der det ble produsert tekniske produkter, og i Stavanger i 1938 med produksjon av blant annet regntøy, gummierte og plastbelagte stoffer.Etter en reorganisering fikk selskapet i 1971 navnet Viking-Askim med produksjon i Askim, Mjøndalen, Stavanger, Oslo, Langevåg, Hokksund, Otta og Rjukan. I Hokksund, Otta og Rjukan produserte selskapet fottøy, blant annet av merket Cherrox, barnestøvler laget av PVC. Selskapet begynte også produksjon av snacksvarer ved å overta Polly Fabrikker i Skien, og hadde på det meste over 3000 ansatte i Norge. Fra 1973 var selskapet den største eieren i en gummistøvelfabrikk i Malaysia. Fra dette året var all produksjon av fottøy flyttet til utlandet.Askim Gummivarefabrikk sin bildekkproduksjon dekket en betydelig del av Norges behov, og cirka to tredjedeler av produksjonen ble eksportert til utlandet. På midten av 1980-tallet ble Borregaard selskapets største eier og tok med det over Viking Fottøy og Polly. Viking-konsernet ble etter hvert oppløst, før dekkproduksjonen i 1984 ble skilt ut i et eget selskap med navnet Viking Dekk og overtatt av svenske Gislaved, en svensk bildekkprodusent grunnlagt i 1893. Gislaved og Viking Dekk var igjen kontrollert av selskapet Nivis Tyre, hvor det svenske LO hadde aksjemajoriteten. Tyske Continental AG overtok i årene 1990 til 1991 Nivis Tyre og dekkmerket Viking. Som følge av overtakelsen ble produksjonen i Askim nedlagt i 1991.Virksomheten i Mjøndalen og Stavanger ble i 1987 overtatt av svenske Trelleborg. Polly ble i senere tid underlagt Orkla, mens Viking Fottøy i 1999 ble overtatt av den nederlanske dekkprodusenten Vredestein gjennom selskapet Havea. Les mer i Store norske leksikon kjemisk industri gummi fottøy dekk